Cурэттеххэм я тхыдэм и гъуджэ
УФ-м и Журналистхэм я союзым хэт, «Адыгэ псалъэ» газетым и сурэттех Къарей Элинэ зэхуихьэсыжа пасэрей сурэттех 24-рэ щагъэлъагъуэ модельер, дэрбзэр Сэралъп Мадинэ и Арт-Центрым. Выставкэр къызэрагъэпэщащ Сурэттеххэм я урысейпсо махуэм ирихьэлIэу.
"Адыгэ псалъэ" газетым и сурэттех Къарей Элинэ
Къызэхуэсахэр гъэлъэгъуэныгъэм щыхигъэгъуазэм, Сэралъп Мадинэ ягу къигъэкIыжащ пасэрей сурэттеххэр иджыпсту IэщIыб ящIами, нэхъапэм абыхэм щIэупщIэшхуэ яIэу, дэнэ кIуэми къагъэсэбэпу зэрыщытар, а Iэмэпсымэхэм я къекIуэ-кIыкIам, зэрызаужьам кIэлъыплъы-ну гукъыдэж зиIэхэм я дежкIэ Элинэ и выставкэр зэрыIэмалыфIыр. Ди лэжьэгъур и гуапэу арэзы техъуащ а IэщIагъэм, сурэттех Iэмэпсымэхэм дихьэххэм яхуэщхьэпэн папщIэ дерс итыну Сэралъпым къыхилъхьа Iуэхум.
Къарейм утыку кърихьа пасэрей сурэттеххэм дыщIигъужащ абыхэм я цIэхэмрэ я тхыдэмрэ ухэзыгъэгъуазэ тхыгъэхэр, а Iэмэпсымэхэм я къекIуэкIыкIар, зэрызаужьар щызэхуэхьэсауэ. Сурэттеххэр я инагъкIи я теплъэкIи зэщхьэщокI. Апхуэдэхэщ ди къэралым къищынэмыщIауэ, нэгъуэщI щIыпIэхэм къыщыдагъэкIа «Чайка», «Искра», «Зоркий», «Киев», «Сокол», «Поларойд», «Зенит», «Пентакон» сурэттеххэр. Абыхэм яхэтщ пхъэм къыхэщIыкIа нэгъуни.
— Си адэшхуэ Къарей Тофил и IэщIагъэкIэ сурэттехыу щытащ. Абы къыщIэна сурэттеххэм ящыщ зыбжанэр мыбы утыку къыщисхьащ. А Iэмэпсымэхэр схъумэну мурад сщIащ си IэщIагъэм и тхыдэр къызэрыщыгъэлъэгъуам папщIэ. Мыбдежым щыфлъагъу сурэттеххэм къэсщэхуа яхэткъым, Мысырым сыщы-кIуам пасэрей хьэпшыпхэр щащэ бэзэрым сурэттехым ехьэлIа зы Iэмэпсымэ къыщысщэхуа мыхъумэ. ЗэрыжысIащи, ахэр си адэшхуэм къыщIэнащ е зыгуэрхэм тыгъэ къысхуащIащ. Къэбгъэлъагъуэмэ, гуапэ сщыхъуащ сурэт техыным сызэрыдихьэхым щыгъуазэ зы нэхъыжь къуажэм нэс къикIыу къимыгъэсэбэпыж пасэрей сурэттехыр къызэрызитар. А Iэмэпсымэхэм я бжыгъэм дяпэкIи къахэзгъэхъуэн гупсысэхэр сиIэщ, — жеIэ пщащэм.
Къарей Элинэ игъэлъагъуэ сурэттеххэм ехьэлIа я гукъэкIыжхэмкIэ выставкэм кърихьэлIахэр зэдэгуэшащ. А IэмэпсымэхэмкIэ зытрагъэха пасэрей сурэтхэр зэрахъумэр, сурэттеххым и лэжьыгъэхэм и дуней лъагъукIэр къызэрыхэщыр жаIащ.
Зэхыхьэм кърихьэлIахэр ирагъэплъащ сурэттех цIэрыIуэхэм. Я IэщIагъэм и щэхухэм теухуа я Iуэху еплъыкIэхэмрэ гупсысэхэмрэ щызэхэухуэна «Контрольные отпечатки» документальнэ фильмым.
Фигу къэдгъэкIыжынщи, мыр Эли-нэ и етIуанэ гъэлъэгъуэныгъэщ. «Геометрия форм» зыфIаща и выстав- кэм нэхъапэIуэкIэ утыку къыщрихьауэ щытащ и лэжьыгъэхэр. Абы къыщигъэлъэгъуат Налшык, Сыхъум къалэхэм илъэс куэд и пэкIэ щаухуа, кхъахэ хъуа унэхэр, абыхэм я бжэ-щхьэгъубжэ зэIухахэр е зэхуэщIахэр, щэнхабзэмрэ гъуазджэмрэ я архитектурэ фэеплъхэм хуэфащэ гулъы- тэ зэрыхуамыщIым гу лъыуагъатэу. КъыжыIапхъэщ, Элинэ езым и Iуэху бгъэдыхьэкIэ зиIэ сурэттехыу зэрыщытыр, и лэжьыгъэхэм удахьэх икIи гупсысэ щхьэхуэхэм ухуашэу апхуэдэщ.
Къарей Элинэ фIыщIэ яхуищIащ гъэлъэгъуэныгъэр къызэригъэпэщынымкIэ къыдэIэпыкъуахэм, абы кърихьэлIахэм.
Сурэттеххэмрэ а IэщIагъэм дихьэххэмрэ Iэмал фиIэщ шыщхьэуIум и пэщIэдзэ пщIондэ сурэттех гъуазджэм ехьэлIа гъэлъэгъуэныгъэм феплъыну.
ТЕКIУЖЬ Заретэ.
Сурэтхэр Елъкъэн Артур трихащ.
